

### REPUBLIKA HRVATSKA

VARAŽDINSKA ŽUPANIJA

**GRAD LEPOGLAVA**

Antuna Mihanovića 12

42250 Lepoglava

tel. 042 770 411, fax 042 770 419

email: [lepoglava@lepoglava.hr](mailto:lepoglava@lepoglava.hr)

Gradsko vijeće

KLASA: 245-07/24-01/1

URBROJ: 2186-9-02-24-3

Lepoglava, 26.03.2024. godine

Temeljem članka 13. stavak 8. Zakona o zaštiti od požara („Narodne novine“ broj 92/10 i 114/22) i članka 22. Statuta Grada Lepoglave („Službeni vjesnik Varaždinske županije“ broj 64/20 i 18/21), Gradsko vijeće Grada Lepoglave na svojoj 22. sjednici, održanoj 26.03.2024. godine, donosi

**IZVJEŠĆE**

**o stanju zaštite od požara i stanju provedbe Godišnjeg provedbenog plana unapređenja zaštite od požara na području Grada Lepoglave za 2023. godinu**

# UVOD

Zaštita od požara uređena je Zakonom o zaštiti od požara („Narodne novine" broj 92/10 i 114/22) (u daljnjem tekstu: *Zakon*) i predstavlja sustav koji se sastoji od planiranja, propisivanja i provođenja kao i financiranja mjera zaštite od požara te ustrojavanja subjekata koji provode zaštitu od požara. Zaštitu od požara provode, osim fizičkih i pravnih osoba, pravne osobe i udruge koje obavljaju vatrogasnu djelatnost i djelatnost civilne zaštite kao i jedinice lokalne te područne (regionalne) samouprave. Svaka fizička i pravna osoba, tijelo državne vlasti te jedinica lokalne i područne (regionalne) samouprave dužni su djelovati na način kojim ne mogu izazvati požar.

Jedinice lokalne i područne (regionalne) samouprave, temeljem članka 13. stavka 1. Zakona, donose Plan zaštite od požara za svoje područje na temelju Procjene ugroženosti od požara, po prethodno pribavljenom mišljenju MUP-a i nadležne vatrogasne zajednice. Planom zaštite od požara općine i gradovi definiraju subjekte odgovorne za provođenje vatrogasne djelatnosti.

Jedinice lokalne i područne (regionalne) samouprave na temelju Procjene ugroženosti donose Godišnji provedbeni plan unapređenja zaštite od požara za svoje područje za čiju provedbu će osigurati financijska sredstva. Godišnji provedbeni planovi unapređenja zaštite od požara gradova i općina donose se na temelju godišnjeg provedbenog plana unapređenja zaštite od požara Županije.

Sukladno članku 13. stavak 8. *Zakona*, predstavničko tijelo jedinice lokalne samouprave jednom godišnje razmatra Izvješće o stanju zaštite od požara na svom području i stanju provedbe Godišnjeg provedbenog plana unaprjeđenja zaštite od požara.

# PLANSKI DOKUMENTI U PODRUČJU ZAŠTITE OD POŽARA

Dokumenti zaštite od požara Grada Lepoglave kojima se uređuju organizacija i mjere zaštite od požara su Procjena ugroženosti od požara i tehnološke eksplozije Grada Lepoglave, Plana zaštite od požara Grada Lepoglave i Godišnji provedbeni plan unapređenja zaštite od požara.

Gradsko vijeće Grada Lepoglave je na svojoj 27. sjednici održanoj dana 4. ožujka 2021. godine, donijelo Odluku o donošenju Procjene ugroženosti od požara i tehnološke eksplozije Grada Lepoglave i Plana zaštite od požara za Grad Lepoglavu („Službeni vjesnik Varaždinske županije“ broj 18/21). Ministarstvo unutarnjih poslova, Ravnateljstvo civilne zaštite, Područni ured civilne zaštite Varaždin, Služba inspekcijskih poslova Varaždin je dalo pozitivno Mišljenje (KLASA: 214-02/21-11/20, URBROJ: 511-01-390-21-2, od dana 17. siječnja 2021. godine) na Procjenu ugroženosti od požara i tehnološke eksplozije za Grad Lepoglavu. Zapovjedništvo i Predsjedništvo Vatrogasne zajednice Grada Lepoglave dalo je pozitivno Mišljenje na dio koji se odnosi na organizaciju vatrogasne djelatnosti u Procjeni ugroženosti od požara i tehnološke eksplozije za Grad Lepoglavu.

Gradsko vijeće Grada Lepoglave je na svojoj 14. sjednici održanoj dana 3. travnja 2023. godine, donijelo Godišnji provedbeni plan unaprjeđenja zaštite od požara za područje Grada Lepoglave za 2023. godinu („Službeni vjesnik Varaždinske županije“ broj 34/23).

Od ostalih dokumenata iz područja zaštite od požara u 2023. godini za područje Grada Lepoglave usvojeni su sljedeći:

* Izvješće o stanju zaštite od požara i stanju provedbe Godišnjeg provedbenog plana unapređenja zaštite od požara na području Grada Lepoglave za 2022. Godinu („Službeni vjesnik Varaždinske županije“ broj 34/23).

Gradsko vijeće Grada Lepoglave je na 9. sjednici održanoj dana 29. prosinca 2009. godine donijelo Odluku o agrotehničkim mjerama te uređivanju i održavanju poljoprivrednih rudina („Službeni vjesnik Varaždinske županije“ broj 56/09) te na 22. sjednici održanoj dana 17. ožujka 2016. godine Odluku o izmjenama i dopunama Odluke o agrotehničkim mjerama te uređivanju i održavanju poljoprivrednih rudina („Službeni vjesnik Varaždinske županije“ broj 10/16).

Gradsko vijeće Grada Lepoglave je na 7. sjednici održanoj 31. ožujka 2022. godine donjelo Odluku o davanju prethodne suglasnosti na Opće uvjete isporuke komunalne djelatnosti obavljanja dimnjačarskih poslova trgovačkom društvu Dimax d.o.o., Miroslava Krleže ½, Varaždin, OIB: 56608479548.

# ORGANIZACIJA VATROGASTVA

Prema Zakonu o vatrogastvu („Narodne novine“ broj 125/19 i 114/22), na području Grada Lepoglave vatrogasnu djelatnost provodi Vatrogasna zajednica Grada Lepoglave u koju su udružena 4 dobrovoljna vatrogasna društva (3 teritorijalna i 1 u gospodarstvu): DVD Lepoglava, DVD Kamenica, DVD Višnjica, IDVD Kaznionice u Lepoglavi.

Procjenom ugroženosti od požara i tehnološke eksplozije za Grad Lepoglavu te Plana zaštite od požara za Grad Lepoglavu, kao središnja vatrogasna postrojba s područjem odgovornosti na cjelokupnom teritoriju Grada Lepoglave određen je DVD Lepoglava.

DVD Lepoglava kao središnja vatrogasna postrojba, sukladno Pravilniku o osnovama organiziranosti vatrogasnih postrojbi na teritoriju Republike Hrvatske („Narodne novine“ broj 61/94), mora imati najmanje 20 operativnih vatrogasaca te biti minimalno opremljena prema Pravilniku o minimumu tehničke opremljenosti i sredstava vatrogasnih postrojbi („Narodne novine“ broj 43/95) i Pravilniku o zaštitnoj i drugoj osobnoj opremi pripadnika vatrogasnih postrojbi („Narodne novine” broj 61/94).

Ostala dobrovoljna vatrogasna društva: DVD Kamenica i DVD Višnjica, koja nisu utvrđena kao središnja društva, za obavljanje određenih poslova unutar vatrogasne djelatnosti u svom sastavu moraju imati najmanje 10 operativnih vatrogasaca, te biti minimalno opremljena prema Pravilniku o minimumu opreme i sredstava za rad određenih vatrogasnih postrojbi dobrovoljnih vatrogasnih društava („Narodne novine“ broj 91/02).

Dojava o požaru na području Grada Lepoglave zaprima se u Vatrogasnom operativnom centru (VOC) JVP Grada Varaždina, pozivom na broj 193. Dojavu požara je moguće dojaviti i preko Centra 112 Ministarstva unutarnjih poslova, Ravnateljstva civilne zaštite, Područnog ureda civilne zaštite Varaždin na telefon 112, koji zaprimljenu dojavu odmah prosljeđuje u JVP Grada Varaždina. Nakon zaprimljene dojave, operativno dežurni djelatnik VOC JVP Grada Varaždina (dispečer) uzbunjuje središnje društvo DVD Lepoglava ili ostala društva ovisno o mjestu nastale intervencije, koji izlaze na mjesto intervencije s odgovarajućom vatrogasnom tehnikom. Ovisno o tipu intervencije i prosudbi situacije, prema potrebi se uzbunjuju i ostala društva Vatrogasne zajednice Grada Lepoglave te vatrogasna društva izvan područja Grada.

# FINANCIRANJE

Sukladno Zakonu o vatrogastvu („Narodne novine“ broj 125/19 i 114/22), sredstva za financiranje vatrogasne djelatnosti i aktivnosti dobrovoljnih vatrogasnih društava i vatrogasnih zajednica te za opremanje njezinih članica, osiguravaju se u proračunu jedinice lokalne samouprave čije područje pokrivaju.

Proračunom Grada Lepoglave za 2023. godinu, za vatrogastvo na području Grada Lepoglave izdvojena su sredstva u iznosu od 225.630,00 eura, od čega je 59.730,00 eura za osnovnu opremu i djelovanje, zatim 55.745,00 eura za otplatu kredita za vozilo DVD-a Lepoglava, 7.965,00 eura za otplatu kredita za kombi vozilo DVD-a Kamenica, 95.560,00 eura za energetsku obnocu zgrade DVD-a Višnjica i 6.630,00 eura za nabavku kombi vozila DVD-a Višnjica.

# STANJE PROVEDBE GODIŠNJEG PROVEDBENOG PLANA UNAPREĐENJA ZAŠTITE OD POŽARA ZA PODRUČJE GRADA LEPOGLAVE ZA 2023. GODINU

1. Grad Lepoglava tijekom 2023. godine je provodio usklađivanje Procjene donošenju Procjene ugroženosti od požara i tehnološke eksplozije Grada Lepoglave i Plana zaštite od požara za Grad Lepoglavu („Službeni vjesnik Varaždinske županije“ broj 18/21) u skladu s člankom 13. Zakona o zaštiti od požara („Narodne novine” broj 92/10 i 114/22),
2. Gradsko vijeće Grada Lepoglave kontinuirano ažurira akte sa sadržanim potrebnim mjerama za uređivanje i održavanje poljoprivrednih rudina, sukladno odredbama članka 12. Zakona o poljoprivrednim zemljištima („Narodne novine” broj 20/18, 115/18 i 98/19),
3. Prostornim planom uređenja Grada Lepoglave („Službeni vjesnik Varaždinske županije“, broj 16/03, 27/07, 16A/14, 21/17, 25/17 – pročišćeni tekst, 96/23 i 105/23), evidentirane su i obrađene mjere iz područja zaštite od požara sukladno važećim propisima.
4. Opremanje vatrogasnih postrojbi izvršeno je sukladno Pravilniku o minimum tehničke opreme i sredstava vatrogasnih postrojbi („Narodne novine” broj 43/95), Pravilniku o minimum opreme i sredstava za rad određenih vatrogasnih postrojbi dobrovoljnih vatrogasnih društava („Narodne novine” broj 91/02), Pravilniku o tehničkim zahtjevima za zaštitu i drugu osobnu opremu koju pripadnici vatrogasne postrojbe koriste prilikom vatrogasne intervencije („Narodne novine” broj 31/11), odnosno temeljem važeće Procjene ugroženosti od požara i tehnološke eksplozije te Plana zaštite od požara za Grad Lepoglavu („Službeni vjesnik Varaždinske županije“ broj 18/21).
5. Grad Lepoglava je osigurao odgovarajući prostor za smještaj opreme i tehnike, prostor za boravak vatrogasaca, prostor za spremanje odjeće, obuće, opreme, vozila i tehnike te prostor za osposobljavanje vatrogasca i druge potrebne prostore.
6. Temeljem Procjene ugroženosti od požara i tehnološke eksplozije za Grad Lepoglavu te Plana zaštite od požara za Grad Lepoglavu („Službeni vjesnik Varaždinske županije“ broj 18/21) potrebno je utvrditi uvjete, ustroj i način korištenja teške građevinske mehanizacije za eventualnu žurnu izradu prosjeka i probijanja protupožarnih putova radi zaustavljanja širenja šumskog požara, kao i pravne osobe zadužene za ostale oblike logističke potpore kod složenijih vatrogasnih intervencija na području Grada Lepoglave. Popis pravnih osoba s pregledom raspoložive teške građevinske mehanizacije te ostalih oblika logističke potpore, s razrađenim planom aktiviranja, dostavljen je županijskom vatrogasnom zapovjedniku i VOC-u Javne vatrogasne postrojbe Grada Varaždina.

# ZAKLJUČAK

Stanje zaštite od požara na području Grada Lepoglave je zadovoljavajuće, a kako bi se isto i održalo, potrebno je provoditi odredbe Procjene ugroženosti od požara i tehnološke eksplozije i Plana zaštite od požara Grada Lepoglave te stalnu edukaciju stanovništva o opasnosti nastanka požara kao i preventivnom djelovanju.

S ciljem podizanja operativne spremnosti vatrogasne postrojbe potrebno je kontinuirano provoditi osposobljavanje i usavršavanje pripadnika istih te pristupiti nabavci nove opreme i sredstava, kontinuirano održavati postojeću, kao i sustavno raditi na uključivanju što većeg broja mladih u vatrogasne postrojbe.

PREDSJEDNIK GRADSKOG VIJEĆA

Robert Dukarić